Title: ประกาศกรมศิลปากร เรื่อง กำหนดหลักเกณฑ์ วิธีการ และเงื่อนไขในการแสดงโบราณวัตถุหรือศิลปวัตถุโดยเรียกเก็บค่าเข้าชมหรือค่าบริการอื่น

ประกาศกรมศิลปากร

ประกาศกรมศิลปากร
เรื่อง  กำหนดหลักเกณฑ์ วิธีการ
และเงื่อนไขในการแสดงโบราณวัตถุหรือศิลปวัตถุ
โดยเรียกเก็บค่าเข้าชมหรือค่าบริการอื่น

อาศัยอำนาจตามความในมาตรา ๑๙ ทวิ
แห่งพระราชบัญญัติโบราณสถาน โบราณวัตถุ ศิลปวัตถุ และพิพิธภัณฑสถานแห่งชาติ พ.ศ.
๒๕๐๔ ซึ่งแก้ไขเพิ่มเติมโดยพระราชบัญญัติโบราณสถาน โบราณวัตถุ ศิลปวัตถุ
และพิพิธภัณฑสถานแห่งชาติ (ฉบับที่ ๒) พ.ศ. ๒๕๓๕ อธิบดีกรมศิลปากรจึงกำหนดหลักเกณฑ์
วิธีการ และเงื่อนไขในการแสดงโบราณวัตถุ หรือศิลปวัตถุโดยเรียกเก็บค่าเข้าชมหรือค่าบริการอื่น
ดังต่อไปนี้

ข้อ ๑  ผู้ใดประสงค์จะแสดงโบราณวัตถุหรือศิลปวัตถุโดยเรียกเก็บค่าเข้าชมหรือค่าบริการอื่นต้องแจ้งเป็นหนังสือให้อธิบดีกรมศิลปากรทราบก่อนการจัดแสดงตามแบบแนบท้ายประกาศนี้พร้อมเอกสารหลักฐาน
ดังนี้
(๑) ภายถ่ายโบราณวัตถุหรือศิลปวัตถุที่จัดแสดงเป็นภาพสีที่เห็นชัดเจน
ขนาด ๙ x
๑๒.๕ เซนติเมตร ภาพละ ๑ ชิ้นๆ ละ ๒
ภาพ
(๒) บัญชีรายการโบราณวัตถุหรือศิลปวัตถุที่จัดแสดง
ตามแบบบัญชีของกรมศิลปากร
(๓) คำบรรยายเกี่ยวกับโบราณวัตถุหรือศิลปวัตถุที่จัดแสดง
(๔) อัตราค่าเข้าชมหรือค่าบริการอื่น
(๕) แผนผังแสดงอาคารหรือสถานที่จัดแสดง

ข้อ ๒  การจัดแสดงโบราณวัตถุหรือศิลปวัตถุต้องไม่ขัดต่อขนบธรรมเนียม
ศิลปวัฒนธรรม ศีลธรรมอันดีงามและไม่ลบหลู่พระศาสนา

ข้อ ๓  การแจ้งเป็นหนังสือตามข้อ ๑
(๑) ในกรุงเทพมหานคร
ให้ยื่นที่กองพิพิธภัณฑสถานแห่งชาติ กรมศิลปากร
(๒) ในส่วนภูมิภาค
ให้ยื่นที่พิพิธภัณฑสถานแห่งชาติที่ตั้งอยู่ในจังหวัดนั้น
ในกรณีที่จังหวัดใดไม่มีพิพิธภัณฑสถานแห่งชาติให้ยื่นที่สำนักงานศึกษาธิการจังหวัดแห่งท้องที่นั้น

ข้อ ๔ 
ผู้จัดแสดงโบราณวัตถุหรือศิลปวัตถุโดยเรียกเก็บค่าเข้าชมหรือค่าบริการอื่นอยู่ก่อนวันที่ประกาศฉบับนี้ประกาศในราชกิจจานุเบกษา
ต้องแจ้งเป็นหนังสือให้อธิบดีกรมศิลปากรทราบภายในกำหนดสามสิบวันนับแต่วันที่ประกาศฉบับนี้มีผลใช้บังคับ
พร้อมเอกสารหลักฐานตามที่กำหนดในข้อ ๑

ข้อ ๕ 
ในกรณีที่มีการนำโบราณวัตถุหรือศิลปวัตถุมาจัดแสดงเพิ่ม หรือแก้ไขบัญชีรายการโบราณวัตถุหรือศิลปวัตถุ
ต้องแจ้งเป็นหนังสือให้อธิบดีกรมศิลปากรทราบปีละครั้ง

ข้อ ๖ 
ต้องจัดให้มีข้อกำหนดเกี่ยวกับการยกเว้นให้ผู้เข้าชมบางประเภทไม่ต้องเสียค่าเข้าชมหรือลดค่าเข้าชมเช่น
นักเรียน นิสิต นักศึกษา ในเครื่องแบบ พระภิกษุ สามเณร

ข้อ ๗ 
ผู้จัดแสดงโบราณวัตถุหรือศิลปวัตถุโดยเรียกเก็บค่าเข้าชมหรือค่าบริการอื่นต้องแจ้งให้ผู้เข้าชมปฏิบัติตามกฎกระทรวงที่กำหนดให้ผู้เข้าชมปฏิบัติในระหว่างเข้าชมพิพิธภัณฑสถานแห่งชาติโดยอนุโลม

ข้อ ๘ 
ให้ผู้ได้รับใบอนุญาตให้จัดแสดงโบราณวัตถุหรือศิลปวัตถุให้บุคคลเข้าชมโดยเรียกเก็บค่าเข้าชมเป็นปกติธุระก่อนวันที่ประกาศฉบับนี้มีประกาศในราชกิจจานุเบกษา
ดำเนินการตามข้อ ๑ ภายในสามสิบวัน นับแต่วันที่ประกาศนี้ใช้บังคับ

ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป[๑]

ประกาศ ณ วันที่ ๖ สิงหาคม ๒๕๓๕
สุวิชญ์ 
รัศมีภูติ
อธิบดีกรมศิลปากร

[เอกสารแนบท้าย]

๑. แบบหนังสือแจ้งการแสดงโบราณวัตถุหรือศิลปวัตถุโดยเรียกเก็บค่าเข้าชมหรือค่าบริการอื่น

(ดูข้อมูลจากภาพกฎหมาย)

ธิดาวรรณ/แก้ไข
๑๖ กันยายน ๒๕๔๕
สถาพร/ปรับปรุง
๑๕
พฤศจิกายน ๒๕๔๙

[๑]
ราชกิจจานุเบกษา เล่ม ๑๐๙/ตอนที่
๑๑๙/หน้า ๑๐๑๘๔/๑๗ กันยายน ๒๕๓๕